Տ. Գարեգին Արք. Պեքճեան մեզի յայտնեց, որ անպաշտօն լսումներու հիման վրայ մեր կողմէ հրատարակուած կարգ մը լրատուութիւնները չեն ցոլացներ ամբողջական ճշմարտութիւնը։ Այս դիտարկման փոխարէն՝ մենք ալ համեստօրէն յայտնեցինք, որ անպաշտօն լսումներու հիման վրայ լուրեր հրապարակելու ժամանակ միշտ համապատասխան վերապահութիւն կ՚արտայայտենք եւ հաղորդումներուն մէջ ալ այդ ուղղութեամբ կը կատարենք շեշտադրումներ։ Փորձեցինք նորին սրբազնութեան նկատառման յանձնել, որ մեր համայնքէն ներս մեծ հետաքրքրութիւն մը կայ պատրիարքական ընտրութեան վերաբերեալ իրադարձութիւններուն նկատմամբ։ Հանրային կարծիքը կը սպասէ լուրերու. որոնումներու մէջ է։ Մամուլին պարտականութիւնն է այդ բոլորը յագեցնել, բաւարարել մեր համայնքի տեղեկատուութեան ակնկալութիւնը։ Անշուշտ, այս բոլորը ամբոխավարումներէ եւ աղաւաղումներէ զերծ պէտք է ըլլան։ Մնաց որ, մեր մամուլը այս պահու դրութեամբ ենթակայ է իրերամերժ, հակադիր տուեալներու տեղատարափի մը։ Բոլոր կողմերու հետ հաւասար հեռաւորութեան վրայ մնալով՝ անաչառ գործ մը տեսնելու համար այդ բոլոր տուեալները պէտք է հաշուի առնել եւ ի վերջոյ արհեստավարժ հոտառութիւնով մը մատուցել ընթերցողին։ Հետեւաբար, հեռախօսազրոյցի ընթացքին տեղապահ սրբազան հօր բարձր նկատառման յանձնեցինք, որ նման պայմաններու ներքեւ թիւրիմացութիւններու յաղթահարման եւ հանրային կարծիքի առողջ հունաւորման գլխաւոր նախադրեալն է պաշտօնական տեղեկատուութեան հոսքի աւելի աշխոյժ պահուիլը։